ภักดี แสนทวีสุข

ภักดี แสนทวีสุข หรือ ต่าย ขายหัวเราะ นักเขียนการ์ตูนไทยสังกัดสำนักพิมพ์บรรลือสาส์น ผู้เป็นส่วนหนึ่งในการบุกเบิกหนังสือการ์ตูนขายหัวเราะและมหาสนุก และเป็นเจ้าของผลงานชุด "ปังปอนด์" ในปัจจุบันออกแบบประเทศไทย. หนังสือพิมพ์มติชนรายวัน. ปีที่ 34 ฉบับที่ 12231. วันจันทร์ที่ 5 กันยายน พ.ศ. 2554. ISSN 1686-8188. หน้า 11

 ประวัติ 
ภักดี แสนทวีสุข เกิดเมื่อวันที่ 13 ตุลาคม พ.ศ. 2503 ที่กรุงเทพมหานคร จบการศึกษาชั้นสุดท้ายที่ระดับประกาศนียบัตรวีชาชีพชั้นสูง (ปวส.) แผนกการโฆษณา จากวิทยาลัยการพาณิชย์พระนคร กรุงเทพมหานคร เมื่อ พ.ศ. 2522 

ขณะที่ภักดีกำลังเรียนอยู่ชั้น ปวช. ปี 2 เขาได้นำต้นฉบับการ์ตูนมาเสนอต่อ บ.ก.วิธิต อุตสาหจิต บรรณาธิการหนังสือในเครือสำนักพิมพ์บรรลือสาส์น หลังจากพิจารณาผลงานอยู่ 2 วันแล้ว บ.ก. วิธิต จึงได้รับภักดีเข้าทำงานเขียนการ์ตูนในหนังสือการ์ตูน ขายหัวเราะ มหาสนุก ในปลายปี พ.ศ. 2522 ทันที นอกจากนี้เขายังได้เขียนนิยายภาพลงในหนังสือ หลายรส ซึ่งเป็นของบรรลือสาส์นเช่นกันอยู่ระยะหนึ่งด้วย

หลังจากที่ภักดีเรียนจบแล้ว เขายังได้เข้าทำงานอยู่ในบริษัทโฆษณาแห่งหนึ่งเป็นเวลา 2 ปี พร้อมๆ กับการเขียนการ์ตูนในขายหัวเราะ-มหาสนุกด้วย จนกระทั่งปี พ.ศ. 2526 บ.ก.วิธิตจึงเรียกให้เขามาทำงานด้านการ์ตูนเต็มต้ว โดยให้รับตำแหน่งผู้ช่วยบรรณาธิการ ดูแลหนังสือการ์ตูนขายหัวเราะมหาสนุก และรับหน้าที่เขียนปกมหาสนุกในบางฉบับสลับกับนักเขียนการ์ตูนคนอื่นด้วยจนถึงปัจจุบัน

ภักดีเผยโฉมเจ้าเด็กผมสามเส้น ปังปอนด์ และเจ้าเด็กผมสองเส้น นินจา เป็นครั้งแรกในนิตยสารการ์ตูน "มหาสนุก" เมื่อปี พ.ศ. 2532 ซึ่งผลตอบรับดีเกินคาด หลังจากนั้น 12 ปีก็มีการหยิบเอาการ์ตูนปังปอนด์มาทำเป็นแอนิเมชั่นออกฉายทางโทรทัศน์ช่อง 3 อ.ส.ม.ท.

ภักดีมีภรรยาชื่อ อุดมพร แสนทวีสุข หรือกุ้ง มีลูกชาย 2 คน คือ ภัทรกร แสนทวีสุข (ปังปอนด์) และ สมาธิ แสนทวีสุข (นินจา) ซึ่งภักดีได้เอามาใช้เป็นชื่อตัวละครหลักในการ์ตูนชุด ไอ้ตัวเล็ก อันเป็นการ์ตูนเรื่องสั้นที่ชุดได้รับความนิยมมากที่สุดของภักดีในปัจจุบัน

ในปี พ.ศ. 2553 มหาวิทยาลัยเทคโนโลยีราชมงคลพระนคร ได้มอบปริญญาเทคโนโลยีบัณฑิตกิตติมศักดิ์ (สาขาเทคโนโลยีมัลติมีเดีย) ให้แก่ภักดี แสนทวีสุขด้วย

 ตัวการ์ตูนของภักดี แสนทวีสุข 
ตัวละครของภักดีเองนั้น ปรากฏอยู่ในรูปของผู้ชายไว้ผมรองทรง ใส่เสื้อยืดลายอักษร "ต" ระบายสีแดงอยู่ครึ่งบน ส่วนครึ่งล่างเป็นสีขาว มักใช้ชื่อว่า ต่าย, ภักดู หรือ เต่ย เห่ยสกุล เป็นต้น (มาจากการเอาชื่อจริงของตนมาดัดแปลง) ในการ์ตูนชุดสองเกลอและไอ้ตัวเล็กยุคแรก ๆ นั้น ตัวละครของต่ายจะดูผอมสูงแบบชายไทยมาตรฐาน ขณะที่ในการ์ตูนสามช่องจบนั้น ตัวละครมักจะมีสัดส่วนที่เล็กลงและดูหนากว่า ในระยะหลัง ๆ ภักดีมักเขียนตัวเองให้ดูอ้วนและลงพุงไปตามวัยของตนเองทั้งในการ์ตูนชุดไอ้ตัวเล็กและในการ์ตูนสามช่องจบ ครั้งหนึ่ง เขาได้เปิดเผยว่าได้รับแนวทางในการเขียนการ์ตูนต่าง ๆ มาจากประสบการณ์ของตัวเองและผู้คนรอบข้าง'ขายหัวเราะ แฮพพลิเคชั่น' ตำนานใหม่ความฮาสามัญประจำบ้าน. กรุงเทพธุรกิจ. ปีที่ 24 ฉบับที่ 8379. วันพฤหัสบดีที่ 1 กันยายน พ.ศ. 2554. ISSN 1685537X. หน้า 28

นอกจากนี้เขายังเคยเขียนการ์ตูนล้อการเมืองโดยไม่ฝักใฝ่ฝ่ายใด และมุ่งเน้นไปที่นายกรัฐมนตรีเป็นหลัก ครั้งหนึ่ง เขาเคยแสดงความเห็นกับทางหนังสือพิมพ์มติชนรายวันว่า หากเขามีโอกาสเขียนบทละคร เขามีความปรารถนาที่จะกล่าวถึง ผู้นำ ที่ไม่แสวงหาผลประโยชน์เข้าหาตนฝ่ายเดียว หากแต่ยึดผลประโยชน์ส่วนรวมเป็นสำคัญ

 ตัวการ์ตูนซึ่งเป็นที่จดจำ 
ตัวการ์ตูนของภักดีซึ่งเป็นที่จดจำของผู้อ่านส่วนมากอยู่ในการ์ตูนชุดไอ้ตัวเล็ก (ปังปอนด์)
 ปังปอนด์ เด็กชายผมสามเส้น
 นินจา น้องชายของปังปอนด์ มีผม 2 เส้น
 พี่มิ้งค์ หลานสาวของต่าย แต่นับถือพ่อต่ายและแม่กุ้งเหมือนพ่อแม่ตัวเอง (อยู่ในไอ้ตัวเล็กระยะแรก ๆ และโผล่มาในเวลาปัจจุบันตั้งแต่ตอน return of พี่มิ้งค์)
 หูตูบ สุนัขที่ชอบมาเล่นกับปังปอนด์ตอนเด็ก ๆ (อยู่ในไอ้ตัวเล็กระยะแรก ๆ)
 เจ้าบิ๊ก สุนัขพันธุ์เจแปนนิส สปิทส์ (ในแอนิเมชันบอกว่าเป็นพันธุ์บางแก้ว) สัตว์เลี้ยงของปังปอนด์
 แม่กุ้ง ภรรยาของต่าย (ในไอ้ตัวเล็ก แม่กุ้งจะเป็นผอมสูง ไว้ผมยาว ส่วนในการ์ตูนสามช่องจบ แม่กุ้งจะเป็นผู้หญิงอ้วนไว้ผมหยิก ชอบใส่เสื้อลายจุด)
 หน่อง เพื่อนของต่าย (จากเรื่องสองเกลอ)

 ผลงาน 
 ไอ้ตัวเล็ก - ผลงานสร้างชื่อของภักดี แสนทวีสุข (ภายหลังเปลี่ยนชื่อเป็น "ปังปอนด์" และมี "ไอ้ตัวเล็ก" อยู่ข้างบน)
 ไอ้แมลงสาบแมน - การ์ตูนล้อเลียนภาพยนตร์เรื่องไอ้แมลงวัน พระเอกเป็นฮีโร่ในคราบของมนุษย์แมลงสาบ
 เดือน คึ่ง ดวง - การ์ตูนเรื่องเก่าเรื่องแรกที่มี นพพล โกมารชุน และ ภักดี แสนทวีสุข มาเลียนดารานางแบบเมาเป็นตัวการ์ตูน ในปี พ.ศ. 2524 ถึง พ.ศ. 2527
 สองเกลอ - การ์ตูนเรื่องสั้นว่าด้วยเรื่องราวของสองสหาย ต่ายกับหน่อง (จนถึง พ.ศ. 2534)
 บอกอทะลุโลก - เป็นการ์ตูนที่มีบอกอวิติ๊ด (ชื่อเรียกของวิธิต อุตสาหจิตในการ์ตูน) เป็นตัวเอก เนื้อหาล้อเลียนเหตุการณ์ต่าง ๆ (จนถึง พ.ศ. 2544)

 อ้างอิง 

 หนังสือการ์ตูนไอ้ตัวเล็ก ฉบับที่ 110

 แหล่งข้อมูลอื่น 
 บทสัมภาษณ์ภักดี แสนทวีสุข จาก nationejob.com
 ประวัติของภักดี แสนทวีสุข จาก vithita.com

หมวดหมู่:นักวาดการ์ตูนไทย
หมวดหมู่:บุคคลจากกรุงเทพมหานคร‎‎
หมวดหมู่:บรรลือสาส์น
หมวดหมู่:บุคคลจากมหาวิทยาลัยเทคโนโลยีราชมงคลพระนคร